钦定古今图书集成/明伦汇编/官常典/第782卷 > 李杰
## 钦定古今图书集成/明伦汇编/官常典/第782卷 > 李杰

按《唐书》本传：“杰本名务光，相州滏阳人，后魏并州刺
史宝之裔孙。少以孝友著，擢明经第，解褐齐州参军
事，累迁天官员外郎。为吏详敏有治誉。以采访使行
山南，时户口逋荡细弱，下户为豪力所兼，杰为设科
条，区处检防，亡匿复业者十七八。神龙中，为河东巡
察黜陟使，课最诸道。先天中，进陕州刺史。水陆发运”
使，置使自杰始。改河南尹。杰既精听断，虽行坐食饮
省，治不少废，繇是府无淹事，人吏爱之。寡妇有告其
子不孝者，杰物色是非，谓妇曰：“子法当死，无悔乎？”答
曰：“子无状，宁其悔。”乃命市棺还敛之。使人迹妇出，与
一道士语，顷持棺至。杰令捕道士按问，乃与妇私，不
得逞。杰杀道士，内于棺。河、汴之交，旧有梁公埭，废不
治，南方漕弗通。杰调汴、郑丁男复作之，不费而利。入
代，宋璟为御史大夫，尚衣奉御。长孙昕素恶杰，遇于
道内，恃元宗娅婿，与所亲杨仙玉共殴辱之。杰诉曰：
“败发肤，痛在身；辱衣冠，耻在国。”帝怒，诏斩昕等朝堂。
左散骑常侍马怀素建言：“阳和月不可以殊死。”乃敕
杖杀之，谢百官，降书慰杰，以护作桥陵，封武威县子。
初，杰引侍御史王旭为护陵判官，旭贪赃，杰将绳之，
未及发，反为所构，出衢州刺史。迁扬州大都督府长
史，复为御史劾免。开元六年卒，帝悼之，特赠户部尚
书。